อี-เพย์เมนต์คึก โอนเงินมือถือพุ่ง
เดือน มิ.ย.ชำระเงินอิเล็กทรอนิกส์โตกระฉูด สมาร์ทโฟนฮิต โต 123% ลดทำธุรกรรมเคาน์เตอร์สาขา
8 ก.ย. 2559

เดือน มิ.ย.ชำระเงินอิเล็กทรอนิกส์โตกระฉูด สมาร์ทโฟนฮิต โต 123% ลดทำธุรกรรมเคาน์เตอร์สาขา
ธนาคารแห่งประเทศไทย (ธปท.) รายงานปริมาณการชำระเงินทางอิเล็กทรอนิกส์ ผ่านอุปกรณ์อย่างหนึ่งอย่างใด หรือผ่านทางเครือข่าย (อี-เพย์เมนต์) ล่าสุดในเดือน มิ.ย. 2559 พบว่า มีปริมาณอี-เพย์เมนต์รวม 175 ล้านรายการ เพิ่มขึ้น 42 ล้านรายการ หรือ 31.33%
ทั้งนี้ แยกเป็นการทำธุรกรรมอี-เพย์เมนต์ผ่านธนาคาร 128 ล้านรายการ เพิ่มขึ้น 32.19% แบ่งเป็น ทำธุรกรรมผ่านสมาร์ทโฟนมากที่สุด 43 ล้านรายการเพิ่มขึ้น 24 ล้านรายการ หรือ 123% อินเทอร์เน็ต 25 ล้านรายการ เพิ่มขึ้น 7.5 ล้านรายการ หรือ 42% ตู้เอทีเอ็มมี 31 ล้านรายการ เพิ่มขึ้น 5% และเครื่องรับบัตร หรือ อีดีซี 28 ล้านรายการ เพิ่มขึ้น 6.7%
สำหรับการทำธุรกรรมผ่านนันแบงก์มี 46 ล้านรายการ เพิ่มขึ้น 10 ล้านรายการ หรือ 29% ในจำนวนนี้เป็นอี-เพย์เมนต์ผ่านโทรศัพท์เคลื่อนที่ (สมาร์ทโฟน) 5 แสนรายการ เพิ่มขึ้นถึง 56% หรือเพิ่ม 1.8 แสนรายการ ด้านอินเทอร์เน็ตมี 5 ล้านรายการ เพิ่มขึ้น 3.5 แสนรายการ หรือ 7.5% ผ่านอีดีซีอยู่ที่ 11.5 ล้านรายการ เพิ่มขึ้น 7.5 แสนรายการ หรือ 7% และผ่านช่องทางอื่นๆ อีก 29 ล้านรายการ เพิ่มขึ้น 9.1 ล้านรายการ หรือ 46% ขณะที่เคาน์เตอร์สาขามีเพียง 5.7 แสนรายการ ลดลง 1.9 หมื่นรายการ หรือ 3.31% ซึ่งแนวโน้มลดลงต่อเนื่อง
ในขณะที่การทำธุรกรรมผ่านเคาน์เตอร์สาขามี 8.1 แสนรายการ ลดลง 3.24% การเช่าสาย 4.8 แสนรายการ ลดลง 4% โทรศัพท์ 7.7 หมื่นรายการ ลดลง 20.25%